
LĪGATNES PĀRCELTUVES LIETOŠANAS UN DROŠĪBAS NOTEIKUMI

Izdoti saskaņā ar
Valsts pārvaldes iekārtas likuma
72. panta pirmās daļas 2. punktu

1. Vispārīgie jautājumi
1. Līgatnes pārceltuves lietošanas un drošības noteikumi (turpmāk – noteikumi) nosaka Līgatnes pārceltuves lietošanas kārtību, drošības prasības, lietotāju tiesības un pienākumus, kā arī rīcību ārkārtas situācijās.
2. Noteikumu mērķis ir nodrošināt:
2.1. pārceltuves drošu ekspluatāciju;
2.2. pasažieru, transportlīdzekļu un kravu drošību;
2.3. pārceltuves personāla darba drošību;
2.4. sabiedriskās kārtības ievērošanu.
3. Noteikumi attiecas uz visām personām, kuras izmanto Līgatnes pārceltuves pakalpojumus vai uzturas pārceltuves teritorijā.
4. Pārceltuves darbinieku likumīgie norādījumi ir obligāti visām personām, kuras izmanto pārceltuvi.
5. Jautājumos, kas nav regulēti šajos noteikumos, piemēro Latvijas Republikas normatīvos aktus.

2. Iekāpšanas un izkāpšanas kārtība
6. Iekāpšana un izkāpšana no pārceltuves ir atļauta tikai pēc pārceltuves darbinieka norādījuma.
7. Transportlīdzekļi uz pārceltuves uzbrauc un no tās nobrauc tikai pēc pārceltuves darbinieka atļaujas.
8. Transportlīdzekļu vadītāji:
8.1. ievēro pārceltuves darbinieku norādījumus;
8.2. pārvietojas ar minimālu ātrumu;
8.3. novieto transportlīdzekli norādītajā vietā;
8.4. ieslēdz stāvbremzi;
8.5. pēc novietošanas izslēdz transportlīdzekļa dzinēju, ja pārceltuves darbinieks nav noteicis citādi.
9. Pasažieri nedrīkst šķērsot transportlīdzekļu kustības zonu bez nepieciešamības.
10. Bērni līdz 7 gadu vecumam drīkst atrasties uz pārceltuves tikai pieaugušā uzraudzībā.
3. Drošības prasības
11. Pārcelšanās laikā personām jāievēro piesardzība un jāizvairās no darbībām, kas var apdraudēt cilvēku dzīvību, veselību vai mantu.
12. Uz pārceltuves aizliegts:
12.1. atrasties uz bortiem, margām vai citām tam neparedzētām konstrukcijām;
12.2. traucēt pārceltuves personāla darbu;
12.3. bez atļaujas pieskarties mehānismiem vai drošības aprīkojumam;
12.4. mest priekšmetus ūdenī;
12.5. bojāt pārceltuves aprīkojumu;
12.6. veikt darbības, kas var radīt apdraudējumu cilvēkiem vai videi.
13. Pārceltuves teritorijā aizliegts smēķēt vietās, kur tas nav atļauts, kā arī izmantot atklātu uguni.
14. Persona nekavējoties informē pārceltuves personālu par negadījumu, bojājumu vai citu apdraudējumu.

4. Dzīvnieku un kravu pārvadāšana
15. Dzīvnieki pārvadājami tā, lai neapdraudētu citus pasažierus un netraucētu pārceltuves darbību.
16. Suņiem jābūt pavadā, bet normatīvajos aktos noteiktajos gadījumos – ar uzpurni.
17. Bīstamo kravu pārvadāšana pieļaujama tikai tad, ja tiek ievērotas normatīvajos aktos noteiktās prasības un pārceltuves darbinieks ir devis atļauju pārvadāšanai.
5. Lietotāju tiesības un pienākumi
18. Lietotājiem ir tiesības:
18.1. saņemt drošu un kvalitatīvu pārcelšanas pakalpojumu;
18.2. saņemt informāciju par pārceltuves darba laiku un lietošanas nosacījumiem;
18.3. iesniegt priekšlikumus un sūdzības par pārceltuves darbību.
19. Lietotāju pienākums ir:
19.1. ievērot šos Noteikumus;
19.2. ievērot pārceltuves darbinieku norādījumus;
19.3. ievērot sabiedrisko kārtību;
19.4. saudzīgi izturēties pret pārceltuves infrastruktūru un aprīkojumu.

6. Rīcība ārkārtas situācijās
20. Ārkārtas situācijās visas personas nekavējoties izpilda pārceltuves personāla norādījumus.
21. Nepieciešamības gadījumā pasažieri izmanto glābšanas aprīkojumu saskaņā ar pārceltuves personāla norādījumiem.
22. Pārceltuves darbību var apturēt, ja:
22.1. laikapstākļi apdraud drošu pārcelšanos;
22.2. paaugstināts vai pazemināts ūdens līmenis rada risku drošībai;
22.3. radušies tehniski bojājumi;
22.4. pastāv citi drošību apdraudoši apstākļi.


7. Atbildība
23. Katra persona ir atbildīga par šo noteikumu ievērošanu.
24. Ja persona neievēro šos noteikumus vai pārceltuves personāla likumīgos norādījumus, pārceltuves personālam ir tiesības:
24.1. izteikt mutisku brīdinājumu;
24.2. pieprasīt pārtraukt Noteikumu pārkāpumu;
24.3. atteikt personas vai transportlīdzekļa pārvadāšanu, ja tās rīcība rada apdraudējumu drošībai;
24.4. pieprasīt personai atstāt pārceltuves teritoriju.
25. Persona atlīdzina zaudējumus, kas tās prettiesiskas rīcības rezultātā nodarīti pašvaldībai vai trešajām personām normatīvajos aktos noteiktajā kārtībā.
26. Ja personas rīcībā konstatējamas administratīvā pārkāpuma vai noziedzīga nodarījuma pazīmes, pārceltuves personāls par to informē kompetentās tiesībaizsardzības iestādes.
27. Pārceltuves operators nav atbildīgs par zaudējumiem, kas radušies personas prettiesiskas rīcības vai šo noteikumu neievērošanas rezultātā.

8. Noslēguma jautājumi
28. Noteikumi izvietojami publiski pieejamā vietā pie pārceltuves un publicējami pašvaldības tīmekļvietnē.
29. Ar noteikumu ievērošanu saistītos organizatoriskos jautājumus nodrošina Līgatnes apvienības pārvalde.
30. Pārceltuvē un tai piegulošajā teritorijā tiek veikta videonovērošana. Personas dati tiek apstrādāti atbilstoši normatīvajiem aktiem personas datu aizsardzības jomā.
31. Noteikumi stājas spēkā nākamajā dienā pēc to apstiprināšanas.

